Machado menestyi erityisesti maratonilla. Toisin kuin monet muut maratoonarit, hän ei keskittynyt rahakkaisiin kaupunkimaratoneihin, vaan pyrki menestymään arvokisojen maratonjuoksuissa. Vuosina 1990–2000 hän osallistui jokaiselle arvokisamaratonille. Ensimmäisissä arvokisoissaan, Splitin EM-kisoissa 1990, hän juoksi kymmenenneksi. Seuraavana vuonna Tokion MM-kisoissa hän oli seitsemäs, kuten myös Barcelonan olympialaisissa 1992. Ensimmäisen arvokisamitalinsa Machado voitti Stuttgartin MM-kisoissa 1993, kun hän juoksi hopealle. Hän voitti Euroopan mestaruuden 1994 Helsingissä ja maailmanmestaruuden Göteborgissa 1995. Atlantan olympialaisissa 1996 hän oli seitsemäs.